b'\n_START_ARTICLE_\nNovi Matajur\n_START_PARAGRAPH_\nNovi Matajur je tednik slovenske narodne skupnosti v Videmski pokrajini. Vsako leto izide od 49 do 50 \xc5\xa1tevilk.\n_START_SECTION_\nZgodovina\n_START_PARAGRAPH_\nBene\xc5\xa1ki Slovenci so se zgodaj zavedli politi\xc4\x8dnega in kulturnega pomena lastnega glasila v svojem jeziku, zato so ustanovili \xc4\x8dasopis Matajur, ki \xc5\xbee ve\xc4\x8d kot petdeset let spremlja \xc5\xbeivljenje slovenske manj\xc5\xa1ine v Furlaniji. Prva \xc5\xa1tevilka Matajurja je iz\xc5\xa1la 3. oktobra 1950; izhajal je \xc5\xa1tirinajstdnevno, svoje uredni\xc5\xa1tvo pa je zaradi hudih nacionalisti\xc4\x8dni pritiskov v Bene\xc4\x8diji imel v Vidmu, odgovorni urednik od za\xc4\x8detka je bil Vojmir Tedoldi. Leta 1974 je pri\xc5\xa1lo do spremembe glave v Novi Matajur in uredni\xc5\xa1tvo so preselili v \xc4\x8cedad. Odgovorni urednik je postal Izidor Predan, ki je \xc4\x8dasopis podpisoval do konca leta 1984. S prvim januarjem 1985 je Novi Matajur za\xc4\x8del izhajati tedensko, odgovorna urednica pa je postala Iole Namor. Od leta 1991 je Novi Matajur pre\xc5\xa1el v last istoimenske zadruge, ki jo sestavljajo uslu\xc5\xbebenci \xc4\x8dasopisa in drugi slovenski novinarji, predseduje pa ji Miha Obit.\n_START_SECTION_\nDelovanje\n_START_PARAGRAPH_\n\xc4\x8casopis \xc5\xbee 50 let opravlja tri funkcije, ki so \xc5\xa1e vedno aktualne: informativno, kulturno in povezovalno. Daje vidnost manj\xc5\xa1inski skupnosti sami in o njej poro\xc4\x8da v \xc5\xa1ir\xc5\xa1em slovenskem in furlanskem prostoru._NEWLINE_Izrednega pomena je kulturna vloga \xc4\x8dasopisa, kjer bralci spoznavajo lastno zgodovino in kulturno tradicijo. Na njegovih straneh so se generacije bene\xc5\xa1kih ljudi u\xc4\x8dile pisane slovenske besede in se pribli\xc5\xbeevale knji\xc5\xbenemu jeziku. \xc4\x8casopis je dvojezi\xc4\x8den, ob standardni sloven\xc5\xa1\xc4\x8dini pa posve\xc4\x8da posebno pozornost tudi slovenskim dialektom, od nadi\xc5\xa1kega do rezijanskega, ki predstavljajo izredno dragocenost in bogastvo._NEWLINE_\xc5\xa0e naprej je pomembna tudi njegova povezovalna vloga, saj vzdr\xc5\xbeuje stike med Slovenci, ki \xc5\xbeivijo v posameznih obmejnih dolinah videmske pokrajine, z drugimi Slovenci v de\xc5\xbeeli in predvsem s slovenskimi izseljenci v Evropi in po svetu. Novi Matajur \xc5\xbee petdeset let goji dialog tudi s furlanskimi in italijanskimi sosedi, zato je dvojezi\xc4\x8den \xc5\xbee od samega za\xc4\x8detka svojega izhajanja._NEWLINE_Zadruga Novi Matajur je tudi zalo\xc5\xbenik otro\xc5\xa1ke revije Galeb, ki izhaja kot mese\xc4\x8dnik med \xc5\xa1olskim letom (10 \xc5\xa1tevilk od septembra do junija). Raz\xc5\xa1irjena je v slovenskih \xc5\xa1olah v Furlaniji - Julijski krajini. Posebno poznost posve\xc4\x8da kakovosti besedil in ilustraciji. S podporo slovenskih denarnih zavodov vsako leto pred za\xc4\x8detkom \xc5\xa1olskega leta izdaja tudi Galebov \xc5\xa1olski dnevnik.'